কাবাডিতে এশিয়ার নতুন পরাশক্তি এখন ইরান। এশিয়ান গেমস কাবাডিতে পুরুষ ও নারী উভয় বিভাগেই সোনা ছিনিয়ে নিয়েছে ইরান। শুক্রবার জাকার্তার গারুদা থিয়েটার হলে অনুষ্ঠিত নারী বিভাগের ফাইনালে ইরান বর্তমান চ্যাম্পিয়ন ভারতকে উত্তেজনাপূর্ণ ফাইনালে ২৭-২৪ পয়েন্টে পরাজিত করে স্বর্ণপদক জেতে। এর মাধ্যমে ভারতীয় কাবাডির ২৮ বছরের আধিপত্যকে ক্ষুণ্ন করে সোনা জয়ের কৃতিত্ব দেখায় ইরান। এক পর্যায়ে ভারত ৭-৩ পয়েন্টে এগিয়ে থাকলেও দারুণভাবে ম্যাচে ফিরে এসে ইরান ১৭-১৩ পয়েন্টের লিড নেয়। এই লিড তারা শেষ পর্যন্ত ধরে রেখেছিল।